Veteraanikansanedustaja Jouko Skinnari (sd.) sai torstain kyselytunnilla tarpeekseen, kun Astrid Thors (r.) tiedusteli hallituksen kantaa CIA:n vankilentoihin. Ensimmäisen ruotsin kielellä esitetyn kysymyksen Skinnari vielä suvaitsi. Kun Thors aloitti toisenkin kysymyksensä ruotsiksi, Skinnari kivahti: "Puhuisit suomea!".

Tokaisu sai aikaan kuhinaa RKP:n eduskuntaryhmässä, ja aitiopaikalta kielikiistaa seurannut puolueen puheenjohtaja Carl Haglund (r.) vei asian puhemiesneuvoston käsiteltäväksi. Haglund kuvasi Skinnarin kielenkäyttöä "ala-arvoiseksi."

Puhemiesneuvosto käsitteli välikohtausta perjantaina. Tiedotteen mukaan puhemies Eero Heinäluoma on keskustellut jupakasta Skinnarin kanssa ja muistuttanut siitä, että istunnossa on oikeus käyttää molempia kotimaisia kieliä.

RKP:n eduskuntaryhmän puheenjohtaja Mikaela Nylander tapasi niin ikään katuvaisen Skinnarin.

- Hän pahoitteli tapahtunutta, ja asia on nyt loppuun käsitelty. Punkt slut, Nylander sanoo.

Nylanderin mukaan Skinnarin tarkoituksena ei ollut hyökätä ruotsin kieltä vastaan.

- Häntä huoletti kyselytunnin ajankäyttö, Nylander muotoilee.

Ruotsinkielisiin kysymyksiin kuluu eduskunnan kyselytunnilla tavallista enemmän aikaa, koska ne käännetään istunnossa suomeksi.

Myös huutelun kohteena ollut Astrid Thors tyytyi Skinnarin nöyrtymiseen.

- Minulle on välitetty pahoittelut ja ne riittävät, Thors sanoo.